(A szép halálnak...)
A szép halálnak bús, de dicső nyomát
Kesergi Muzsád, s szívre ható dalát
     Elzengi a méltó Öregnek
          Sírja felett szomorú ideggel.

Az árva ömlő érzete tündököl
S gyengéd hevekkel önti keserveit
     Versedben, érzést adsz szavaddal
          S szíveiket gyönyörűn kifejted.

A híven érző szív magyarázta ki
Indúlatodnak titkait, oh örűlj,
     Mert megnyeréd, amiért volt
          Most legelőbb szabadulva húrod.
Versek
Vörösmarty Mihály
Magyar irodalom 1772-től 1849-ig